Къанокъуэ Арсен: «Экстремизмэм ебэныным республикэм ис псори къыхэшэн хуейщ»
Парламентым хэт фракцэхэм я унафэщIхэм Правительствэм и Унэм щадригъэкIуэкIа зэIущIэм апхуэдэу щыжиIащ КъБР-м и Iэтащхьэ Къанокъуэ Арсен.
Къанокъуэ Арсен къыхигъэщащ КъБР-м и Парламентым и депутатхэр законхэр гъэхьэзырыным арэзы укъищIу зэрелэжьыр икIи къызэхуэсахэм ягу къигъэкIыжащ абыхэм лIыкIуэ Iуэхухэри зэрахьэну я пщэ къызэрыдэхуэр. Апхуэдэу абы жиIащ цIыхухэм нэхъ жыджэру зэрадэлэжьапхъэр: «ЦIыхухэм нэхъыбэрэ яIущIэн икIи терроризмэмрэ экстремизмэмрэ я Iэужьхэр къэмыгъэхъуным ехьэлIа Iуэхухэм хэхауэ тепсэлъыхьын хуейщ».
Къанокъуэ Арсен къызэрилъытэмкIэ, еджакIуэхэм я адэ-анэм республикэм и унафэщI лэжьакIуэхэр, абыхэм законхэр къыдэзыгъэкIхэри яхэту, щепсалъэ зэIущIэхэр къызэрызэрагъэпэщар цIыхухэм даIыгъащ.
Фигу къэдгъэкIыжынщ КъБР-м и Iэтащхьэм и жэрдэмкIэ Къэбэрдей-Балъкъэрым и школхэм «щIэблэхэм я зэIущIэхэр» зэрыщрагъэкIуэкIыр. ЕджапIэхэм къыщызэрагъэпэщ сабийхэр, абыхэм я адэ-анэр, жылагъуэ лIыкIуэхэр зыхэт дерс зэIухахэр. Абы и фIыгъэкIэ щIалэгъуалэр зыгъэпIейтей Iуэхухэм зэIухауэ щIоупщIэ икIи жэуап убзыхуахэр ягъуэт. «КъулыкъущIэхэр телевизоркIэ къэпсалъэ къудейкIэ зэфIэкIынукъым, ахэр дэтхэнэ школми нэсын, дэтхэнэ еджакIуэми хуэзэн хуейщ», — жеIэ Къанокъуэ Арсен.
А жэрдэмыр республикэм исхэм даIыгъащ. «КъБР-м и Iэтащхьэм еупщI» телепрограммэм хэту цIыхухэм Къанокъуэ Арсен жэуапхэр щаритым апхуэдэу жиIащ абы телефонкIэ къепсэлъахэм ящыщ зым. «Куэд мыщIауэ дэ школым драгъэблагъэри адэ-анэхэм я зэIущIэм дашати, хуабжьу сигу ирихьащ абы депутатхэр, жылагъуэ лIыкIуэхэр, дин лэжьакIуэхэр къызэрырихьэлIар. Апхуэдэ зэIущIэхэр еджакIуэхэм хуабжьу яфIэгъэщIэгъуэнщ», — къыхигъэщхьэхукIащ къэпсэлъам икIи апхуэдэ жэрдэмым папщIэ республикэм и унафэщIхэм фIыщIэ яхуищIащ.
Республикэм и Парламентым хэт фракцэхэм я лIыкIуэхэми къыхагъэщащ апхуэдэ зэIущIэхэм сэбэпынагъ зэраIэр. Депутатхэм къызэралъытэмкIэ, ахэр щIэх щIэхыурэ егъэкIуэкIын, школхэм я мызакъуэу, вузхэми къыщызэгъэпэщын хуейщ.
КъБР-м и Iэтащхьэмрэ Правительствэмрэ я пресс-IуэхущIапIэ.
